রাশিয়ার পারমাণবিক কেন্দ্রে ড্রোন হামলা ইউক্রেনের!

ওয়েব ডেস্ক : রাশিয়ার (Russia) কার্স্কের পারমাণবিক কেন্দ্রে ড্রোন হামলা ইউক্রেনের (Ukraine)। শনিবার রাতভর এই হামলা চালানো হয় বলে খবর। রবিবার এই হামলা হওয়ার খবরের কথা জানিয়েছেন রুশ আধিকারিকরা। ফলে দু’দেশের মধ্যে যুদ্ধ থামা নিয়ে একাধিক প্রশ্ন উঠতে শুরু করেছে। এই হামলার পাল্টা জবাব দেবে রাশিয়া? তা নিয়ে আতঙ্ক বাড়ছে।

সূত্রের খবর, ইউক্রেনের এই ড্রোন হামলায় (Drone Attack) কার্স্কের পারমাণবিক কেন্দ্রের বিভিন্ন জায়গা ক্ষতিগ্রস্ত হয়েছে। এই হামলার জেরে সেখানকার একটি ট্রান্সফর্মার ক্ষতিগ্রস্ত হয়েছে বলে খবর। পাশপাশি, ওই পারমাণবিক বিদ্যুত কেন্দ্রের কার্যক্ষমতাও হ্রাস পেয়েছে ৫০ শতাংশ। জানা যাচ্ছে, এই হামলার ফলে আগুন লেগে যায় ওই বিদ্যুৎ কেন্দ্রে। কালো ধোঁয়ায় ঢেকে যায় গোটা এলাকা। তবে ঘটনায় কোনও ধরণের হতাহতের খবর পাওয়া যায়নি।

উল্লেখ্য, ২০২২ সালের ফেব্রুয়ারি। সেই সময় শুরু হয়েছিল রাশিয়া-ইউক্রেন যুদ্ধ (Russia-Ukraine conflict)। এই যুদ্ধের কারণে এখনও পর্যন্ত হাজার হাজার মানুষ প্রাণ হারিয়েছেন। সম্প্রতি যুদ্ধ থামানো নিয়ে রাশিয়ার প্রেসিডেন্ট ভ্লাদিমির পুতিনের (Vladimir Putin) সঙ্গে বৈঠক করেছিলেন মার্কিন প্রেসিডেন্ট ডোনাল্ড ট্রাম্প (Donald Trump)। তিন ঘন্টা বৈঠকের পরেও এ নিয়ে কোনও সমাধানসূত্র বের হয়নি।

আরও খবর : গাজায় ফের ইজরায়েলের হামলা, মৃত ২৫

এর পরেই এ নিয়ে হোয়াইট হাউসে গত সোমবার ইউক্রেনের প্রেসিডেন্ট ভলোদিমির জেলেনস্কি (Volodymyr Zelenskyy) ট্রাম্পের সঙ্গে আলোচনায় বসেছিলেন। সেখানে উপস্থিত ছিলেন ইউরোপীয় ইউনিয়নের অন্যন্য নেতারাও। সেই সময় ট্রাম্প বলেছিলেন, ইউরোপের দেশগুলির নিরাপত্তার জন্য সামরিক পদক্ষেপ করতে প্রস্তুত আমেরিকা।

তবে দু’দেশের মধ্যে যুদ্ধথামবে কি না তা নিয়ে প্রশ্ন উঠছে। অন্যদিকে ট্রাম্প হুঁশিয়ারি দিয়ে রেখেছেন, পুতিন দু’সপ্তাহের মধ্যে যুদ্ধ বন্ধ না করলে রাশিয়ের উপর শুল্ক ও অর্থনৈতিক নিষেধাজ্ঞা চাপানো হবে। কিন্তু এসবের মাঝে রাশিয়ার কার্স্কের পারমাণবিক কেন্দ্রে ড্রোন হামলা চালাল ইউক্রেন। এর ফলে রাশিয়া যদি পাল্টা হামলা চালায়, তাহলে এই সংঘর্ষ আরও অনেকদিন চলবে বলে মনে করছে বিশেষজ্ঞ মহল।